สินค้าอนุพันธ์เทรดถึง4ทุ่มกลางปี’54
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — บอร์ดตลาดหลักทรัพย์ไฟเขียวตลาดอนุพันธ์ขยายเวลาซื้อขายสินค้ายาวถึง 45 ทุ่ม คาดระบบพร้อมกดปุ่มเทรดกลางปีหน้า 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า ที่ประชุมคณะกรรมการตลาดหลักทรัพย์มีมติอนุมัติหลักการขยายเวลาการซื้อขายสัญญาล่วงหน้าอ้างอิงทองคำ (โกลด์ฟิวเจอร์ส) ช่วงกลางคืน เพื่อให้คาบเกี่ยวกับการซื้อขายทองคำในตลาดนิวยอร์ก พร้อมอนุมัติงบประมาณสำหรับพัฒนาระบบการซื้อขายเพื่อรองรับกับการขยายเวลาดังกล่าว 
“หากขยายเวลาออกไป ปริมาณการซื้อขายโกลด์ฟิวเจอร์สจะเพิ่มขึ้นได้มากกว่า 20%” นายจรัมพร กล่าว
นอกจากนี้ คณะกรรมการตลาดยังอนุมัติให้ออกอนุพันธ์ที่อ้างอิงกับราคาน้ำมัน (ออยล์ฟิวเจอร์ส) โดยกำลังพิจารณาว่าจะอ้างอิงกับราคาน้ำมันในตลาดใด เบื้องต้นควรจะอ้างอิงราคาน้ำมันที่มีเวลาการซื้อขายใกล้เคียงกับประเทศไทย และคาดว่าจะสามารถเปิดซื้อขายได้ภายในปี 2554 
สำหรับการต่ออายุมาตรการภาษีบริษัทจดทะเบียน (บจ.) ทั้งในตลาดหลักทรัพย์และตลาดหลักทรัพย์ เอ็ม เอ ไอนั้น นายจรัมพร กล่าวว่า นายกรณ์ จาติกวณิช รมว.คลัง ได้มอบหมายให้อธิบดีกรมสรรพากรเป็นหัวหน้าคณะทำงานในการรวบรวมข้อมูลจากหน่วยงานที่เกี่ยวข้อง ถึงข้อดีข้อเสีย และเหตุผลประกอบที่ต้องต่ออายุภาษี ในส่วนของตลาดหลักทรัพย์ คาดว่าจะรวบรวมข้อมูลเสร็จภายในสัปดาห์นี้
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวว่า การขยายเวลาซื้อขายสินค้าอนุพันธ์เบื้องต้นคุยกันว่า 45 ทุ่ม แต่จะเป็นเวลาใดต้องขอหารือกับชมรมผู้ประกอบการซื้อขายล่วงหน้า (FI CLUB) ก่อน พร้อมพัฒนาระบบการซื้อขายมารองรับด้วย 
“เบื้องต้นคาดว่าจะเริ่มขยายเวลาซื้อขายได้กลางปีหน้า แต่ก็ต้องดูว่าผู้เขียนระบบทำได้เร็วหรือช้า ส่วนโบรกเกอร์ที่จะร่วมก็อยู่กับความพร้อมของแต่ละราย” นางเกศรา กล่าว